संकटाको दोस्रो जित
अन्तिम ७२ मिनेट दस खलाडीमा समेटिएर पनि संकटा क्लबले एन्फा कम्प्लेक्समा सोमबार जावलाखेल युथमाथि २–० को नतिजा निकाल्दै सहिद स्मारक ‘ए’ डिभिजन लिगमा लगातार दोस्रो जित हात पारेको छ । त्यस्तै एपीएफ र हिमालयन शेर्पाले पनि ३–३ अंक जोडेका छन् ।
काठमाडौँ — अन्तिम ७२ मिनेट दस खलाडीमा समेटिएर पनि संकटा क्लबले एन्फा कम्प्लेक्समा सोमबार जावलाखेल युथमाथि २–० को नतिजा निकाल्दै सहिद स्मारक ‘ए’ डिभिजन लिगमा लगातार दोस्रो जित हात पारेको छ । त्यस्तै एपीएफ र हिमालयन शेर्पाले पनि ३–३ अंक जोडेका छन् ।पहिलो खेलमा सरस्वतीलाई १–० ले हराएको संकटा यो लिगमा सुरुका दुवै चरणमा जित हासिल गर्ने तेस्रो क्लब हो । यसअघि डिफेन्डिङ च्याम्पियन मनाङ मस्र्याङदी र थ्रीस्टारले पनि निरन्तर जित दर्ता गर्दै अधिकतम ६ अंक जोडेका थिए ।संकटाको अफ्रिकी मूलका सेडरिक अबा (तस्बिरमा) ले दुई गोल गरेपछि जावलाखेलले लगातार दोस्रो हार बेहोर्‍यो । उनले सुवास गुरुङको पासमा ५८ औं मिनेटमा गोलको खाता खोलेका थिए भने लक्ष्मण रुचालको क्रसमा ‘ब्याकहिल’ मार्फत् गोल गर्दै ८५ औं मिनेटमा संकटाको जित पक्का गरेका थिए । त्यसअघि म्याक्सवेल एलोन जावलाखेलका एडोमा डोम्बियालाई कुहिनाले प्रहार गरेपछि दोस्रो पहेँलो कार्ड बेहोर्दे १८ औं मिनेटमा बाहिरिएपछि संकटा १० खेलाडीमा समेटिएको हो । त्यसको एक मिनेटअघि नै रेफ्री कविन व्यन्जनकारले डाम्बियालाई नै फाउल गरेपछि उनलाई पहेँलो कार्ड देखाएका थिए । एन्फा कम्प्लेक्समा भएको दिनको दोस्रो खेलमा एपीएफले फ्रेन्डसमाथि १–० को जित निकाल्यो । पाँच मिनेटको इन्ज्युरी टाइमको अन्त्यमा प्रवीन स्याङ्तानले निर्णायक गोल गरेका थिए ।हल्चोक मैदानमा हिमालयन शेर्पाले सरस्वतीलाई १–० ले हरायो । विश्वास श्रेष्ठले २९ औं मिनेटमा गोल गरेपछि हिमालयन शेर्पाले सिजनको पहिलो जित रचेको हो । हिमालयन शेर्पा र एपीएफले दुई खेलबाट ४–४ अंक जोडेका छन् ।